《暮宿德州壮屯》
明代·刘璟

斜晖驱马憩孤亭，酾酒呼童慰客情。黄叶委堤秋水落，白蒿连野暮云平。

颓垣破瓦前人宅，吠犬鸣鸡戍卒营。五十年来萧索尽，如今正好望时清。

作者简介：（?—1402）明浙江青田人，字仲璟。刘基子。洪武二十三年拜閤门使，奏事有阙遗者，多所纠正。谷王就封，擢左长史。靖难兵起，随谷王归京师，受命参李景隆军事，兵败，归里。成祖即位，召之，托病不赴，遂被逮至京，下狱自经死。福王时谥刚节。博学知兵，尤深禅学。有《易斋集》、《无隐集》。